জঙ্গিদের সাহায্যের অভিযোগে কাশ্মীরের কুলগাম থেকে গ্রেফতার ২

ওয়েব ডেস্ক: জঙ্গিদের (Terrorist) সাহায্য করার অভিযোগে জম্মু ও কাশ্মীরের (Jammu & Kashmir) কুলগাম (Kulgam) জেলা থেকে গ্রেফতার (Arrest) করা হল দুই তরুণকে। ধৃতদের নাম বিলাল আহমেদ ভাট এবং মহম্মদ ইসমাইল ভাট। দু’জনেই কুলগাম জেলার বাসিন্দা বলে জানিয়েছে জেলা পুলিশ। ধৃতদের কাছ থেকে দু’টি পিস্তল, দু’টি ম্যাগাজিন এবং ২৫ রাউন্ড গুলি উদ্ধার করা হয়েছে বলে জানা গিয়েছে।

সূত্রের খবর, কুলগামের কাইমো শহরের ঠোকেরপোরা এলাকায় একটি গুরুত্বপূর্ণ চেকপয়েন্টে সেনা, আধা-সেনা এবং কুলগাম পুলিশের যৌথ অভিযানে দু’জনকে আটক করা হয়। অভিযোগ, ধৃতরা সক্রিয়ভাবে জঙ্গিদের সহযোগিতা করছিল।

আরও পড়ুন: পহেলগাঁও কাণ্ডের জের! গুজরাতে আটক প্রায় ১,০০০ বাংলাদেশি

সম্প্রতি পহেলগাঁওয়ে ভয়াবহ জঙ্গি হামলায় (Pahalgam Terror Attack) প্রাণ হারান ২৬ জন নিরস্ত্র সাধারণ মানুষ, যাদের মধ্যে ২৫ জনই ছিলেন পর্যটক এবং একজন স্থানীয়। এই মর্মান্তিক ঘটনার পর থেকেই উপত্যকাজুড়ে নিরাপত্তা বাহিনী জঙ্গি দমন অভিযান জোরদার করেছে। কুলগামে এই গ্রেফতারির ঘটনাকে সেই অভিযান-পরবর্তী গুরুত্বপূর্ণ সাফল্য হিসেবেই দেখা হচ্ছে।

এদিকে, পহেলগাঁও হামলার পর উত্তর কাশ্মীরের মুস্তাকাবাদ মছিল এলাকার সেদোরি নালার জঙ্গলে আরেকটি তল্লাশি অভিযান চালায় নিরাপত্তা বাহিনী। সেখানে উদ্ধার হয় বিপুল পরিমাণ আগ্নেয়াস্ত্র ও গোলাবারুদ—যার মধ্যে রয়েছে পাঁচটি একে-৪৭ রাইফেল, আটটি ম্যাগাজিন, একটি পিস্তল, একটি পিস্তল ম্যাগাজ়িন, একে-৪৭-এর ৬৬০টি কার্তুজ এবং এম৪ বন্দুকের ৫০টি কার্তুজ।

গোয়েন্দা সূত্রের তথ্য অনুযায়ী, বর্তমানে জম্মু ও কাশ্মীর অঞ্চলে প্রায় ১৪ জন স্থানীয় জঙ্গি সক্রিয় রয়েছে। এদের বয়স ২০ থেকে ৪০ বছরের মধ্যে। অভিযোগ, পাকিস্তানি জঙ্গি সংগঠনের হয়ে কাজ করা এবং তাদের সাহায্য করা—এই কাজে স্থানীয়দের গুরুত্বপূর্ণ ভূমিকা রয়েছে।